Odôvodnenie

A.	Všeobecná časť

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky  č. 31/1993 Z. z. o odmenách a náhradách notárov v znení neskorších predpisov predkladá minister spravodlivosti Slovenskej republiky na základe splnomocňujúceho ustanovenia § 95 ods. 3 zákona Slovenskej národnej rady č. 323/1992 Zb. o notároch a notárskej činnosti (Notársky poriadok) a  § 374a zákona č. 99/1963 Zb. Občiansky súdny poriadok v znení zákona č. 263/1992 Zb.

	Cieľom predkladaného návrhu vyhlášky je priblížiť notárske služby  fyzickým osobám,  právnickým osobám a prispieť zreálnením a dostupnosťou služieb notárov k  zlepšeniu podnikateľského prostredia Štát má povinnosť na jednej strane zabezpečiť, aby občania  využívali služby notárov  napr. pri osvedčovaní právnych skutočností, overovaní listín a zvyšuje právnu istotu pri uskutočňovaní právnych úkonov tým, že  rozširuje okruh tých úkonov, ktoré musia byť vyhotovené vo forme notárskej zápisnice,  ale zároveň musí zabezpečiť primerané náhrady, ktoré nespôsobia predraženie akéhokoľvek úkonu neprimeraným spôsobom.  Na ilustráciu možno uviesť zmenu postoja bánk v súvislosti s poskytovaním hypotekárnych úverov, keď pri dokladoch, ktoré banky žiadajú už nie je podmienkou predloženie notárskej zápisnice. Navrhovanou vyhláškou by sa mal dosiahnuť taký spôsob určovania odmien notárov, ktorý na jednej strane zohľadní možnosti subjektov využívajúcich ich služby a na druhej strane umožní notárom pokryť ich náklady. 

	Obsahom návrhu je predovšetkým návrh na zmenu prílohy vyhlášky, ktorou sa určuje Sadzobník na výpočet odmeny notára za notársku činnosť ale aj j návrh zmien niektorých ustanovenií vyhlášky ktoré doposiaľ vymedzovali   dôvody na zvýšenie odmeny notára. Predkladateľ zároveň upravuje odmeňovanie notárov za notársku činnosť komplexne (vypustenie § 10 vyhlášky). Nie je opodstatnené, aby vyhláška upravujúca odmeňovanie notárov odkazovala na právny predpis upravujúci odmeňovanie inej právnickej profesie.   Súčasne sa navrhuje, aby notár mal možnosť odmenu nielen zvyšovať, ale v odôvodnených prípadoch ju aj primerane znížiť.

Predkladaný návrh vyhlášky je v súlade s Ústavou Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

Prijatie navrhovanej vyhlášky nebude mať dopad na štátny rozpočet a nebude mať nárok na pracovné sily a organizačné zabezpečenie.

DOLOŽKA ZLUČITEĽNOSTI
Návrhu vyhlášky
S právom Európskych spoločenstiev a právom Európskej únie

1.	Navrhovateľ  vyhlášky: Ministerstvo spravodlivosti Slovenskej republiky

2.	Názov návrhu vyhlášky: Vyhláška Ministerstva spravodlivosti Slovenskej republiky o odmenách Notárskej komore Slovenskej republiky a o zmene a doplnení vyhlášky Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	návrh vyhlášky svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communitaire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, nepatrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2002, ale predkladá sa na základe uznesenia vlády Slovenskej republiky č. 338 z 19. apríla 2001,
b)	nevyplývajú zo schválenej negociačnej pozície Slovenskej republiky ku kapitole č. 24.

4.	Problematika návrhu právneho predpisu:

a) 
b) nie je upravená v práve Európskych spoločenstiev,
c)
d)	nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je posudzovanie súladu vyhlášky s právom Európskych spoločenstiev a právom Európskej únie bezpredmetné.

6.	Gestor (spolupracujúce rezorty):

Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:

bezpredmetné

Doložka finančných, ekonomických, environmentálnych vplyvov 
a vplyvov na zamestnanosť

1.	Návrh právneho predpisu nezakladá nároky na verejné financie.

2.	Návrh právneho predpisu je v súlade s prioritami a cieľmi hospodárskej politiky.

3.	Návrh právneho predpisu nemá vplyv na životné prostredie.

4.	Návrh právneho predpisu neovplyvní zamestnanosť a nevyžiada si zvýšenie počtu pracovníkov.

B. Osobitná časť

K čl. I

K bodom 1, 2, 3 a 4

Súčasná právna úprava navyšovaním odmien upravených v tejto časti vyhlášky spôsobila stav, že tieto odmeny sú neprimerane vysoké. V navrhovaných ustanoveniach vyhlášky možno uznať opodstatnenosť zvýšenia  odmeny notára ale primeraným spôsobom. Navrhovanou úpravou predkladateľ znižuje percento, ktorým sa reaguje na obtiažnosť a rozsah týchto úkonov, ako aj na iné skutočnosti, ktoré sú dôvodom na zvýšenie odmeny notára.  Z poznatkov, ktoré má predkladateľ na základe dohľadovej činnosti napríklad vyplynulo, že pri aplikácii ustanovenia § 6 ods. 1 vyhlášky  notár nevyužíval  diferencovanú možnosť  zvyšovania  odmeny od O % do 100%, ale automaticky požadoval odmenu zvýšenú o 100%. Je tiež odôvodnené, aby notár upozornil žiadateľa notárskeho úkonu v prípade uvedenom § 6 ods. 1   na možnosť a dôvody zvýšenia odmeny pred jeho vykonaním úkonu.

K bodu 3  

	Pokiaľ ide o poskytovanie právnych rád a spisovanie listín, táto činnosť je súčasťou úkonov vykonávaných v rámci notárskej činnosti a odmena za ne je vlastne zahrnutá do celkovej odmeny. Nie je preto odôvodnené, aby boli tieto právne rady osobitne odmeňované. Vykonávanie správy majetku bolo presunuté do prílohy a odmena bola stanovená obdobne ako v návrhu advokátskej vyhlášky. Vzhľadom na skutočnosť, že platná  vyhláška obsahuje sadzobník ako prílohu vyhlášky o odmenách notárov, nie je dôvod, aby táto vyhláška odkazovala na právnu úpravu odmeňovania advokátov.

K bodu 6

	Náhrada za stratu času je len súčasťou hotových výdavkov notára, preto jej zníženie na 50,- za každú aj začatú polhodinu je primerané. 

K bodu 7

	Nové ustanovenie § 20a má za cieľ dať notárovi možnosť znížiť odmenu určenú vyhláškou až na polovicu.  Záleží výlučne na zvážení notára, v ktorých prípadoch sa takto rozhodne, či už v závislosti od náročnosti úkonu alebo pomerov žiadateľa o úkon. Pomermi žiadateľa o úkon sa štandartne rozumejú predovšetkým majetkové pomery.

K bodu 8
	
	Obsahom tohto bodu je kompletný text  prílohy vyhlášky, ktorý   z dôvodu lepšej zrozumiteľnosti ako aj vzhľadom na väčší počet zmien predkladateľ prepracoval. 
Novým znením sa mení  položka A bodu 1. tak, že sa úprava odmeňovania podľa tohto bodu nevzťahuje len na jednostranné úkony, ale aj na zmluvy (teda aj dvojstranné a viacstranné právne úkony). Nie je odôvodnené, aby sa pri odmene za spisovanie notárskych zápisníc robil rozdiel medzi jednostrannými a viacstrannými právnymi úkonmi. Novou úpravou bodu 4. sa mení spôsob odmeňovania spisovania notárskych zápisníc, ak ide o osvedčenie o priebehu valných zhromaždení a schôdzí právnických osôb tak, že odmena sa stanovuje paušálne. Ak je notár prítomný na valnom zhromaždení a vyhovuje notársku zápisnicu o jeho priebehu, musí tak urobiť bez ohľadu na to, o akú obchodnú spoločnosť a s akým majetkom ide. Pokiaľ by vznikli iné náklady, napríklad časové trvanie valného zhromaždenia, sú pokryté iným spôsobom.,  Štát musí vyváženým spôsobom rozširovať úkony kde zákon ukladá povinnosť vyhotoviť ich formou notárskej zápisnice a určovať výšku odmeny za ich spisovanie.. V bode 5. je samostatne upravené odmeňovanie spisovania notárskych zápisníc, ak ide o osvedčenie iných skutkových dejov alebo o o osvedčenie o vyhlásení. V tomto prípade sa z rovnakých dôvodov  stanovuje odmena paušálne. V bode 6. sa samostatne upravuje odmeňovanie osvedčenia o vyhlásení o vydržaní.
V položke C sa stanovuje vo všetkých troch bodoch rovnaká suma, vzhľadom na skutočnosť , že ide o približne rovnako náročné úkony.
V položke E v bode 2. sa mení úprava odmeňovania úschovy cenných papierov a peňazí a zavádza sa paušálna odmena.  Vzhľadom na to, že v tejto položke je upravené odmeňovanie samotného úkonu úschovy, nie je odôvodnené, aby sa odmena postupne zvyšovala v závislosti od výšky základu.  Paušálne odmeňovanie za úschovu cenných papierov a peňazí na jednej strane a listín na druhej strane je rozdielne s ohľadom ich rozdielnu povahu. 
V položkách G, H, a I sa vzhľadom na približne rovnaký obsah úkonov navrhuje ich rovnaké odmeňovanie, ktoré zohľadňuje ich náročnosť. 
Zmena v položke J upravujúcej odmenu za registráciu záložného práva má za cieľ znížiť finančnú náročnosť tohto úkon a uvoľniť tieto prostriedky. Registrácia záložného práva je prevažne technický úkon a preto jeho náročnosť zrejme nezávisí od hodnoty predmetu zálohu. Preto sa aj v tomto prípade upúšťa od určovania odmeny v závislosti od výšky základu (teda od výšky zabezpečovanej pohľadávky) a zavádza sa primeraná paušálna odmena.
	Nová položka L obsahuje úpravu odmeňovania za vykonávanie správy majetku.
	Položky B, D, F a K ostávajú nezmenené.

K čl. II

Nadobudnutie účinnosti vyhlášky sa navrhuje dňom vyhlásenia.